പുനലൂരില് വഞ്ചനാ സമരം സംഘടിപ്പിച്ചു പുനലൂര് : ന്യൂനപക്ഷങ്ങളായ ക്രൈസ്തവരോട് ചിറ്റമ്മനയം സ്വീകരിക്കുന്ന സംസ്ഥാന സര്ക്കാര് നിലപാടിനെതിരെ കത്തോലിക്കാ കോണ്ഗ്രസ് വഞ്ചനാ സമരം സംഘടിപ്പിച്ചു. സംസ്ഥാന സര്ക്കാരിന്റെ നിലപാടുകളില് പ്രതിഷേധിച്ചും വനാന്തര അതിര്ത്തിയിലുള്ള ബഫര്സോണായി പ്രഖ്യാപിച്ചിരിക്കുന്ന സ്ഥലങ്ങളിലുള്ള ജനങ്ങളുടെ സുരക്ഷയ്ക്ക് ഒന്നും ചെയ്യാത്ത ഗവണ്മെന്റ് നിലപാടും വഞ്ചനാപരമാണെന്നും യോഗം ആരോപിച്ചു. ഇതില് പ്രതിഷേധിച്ച് കത്തോലിക്കാ കോണ്ഗ്രസ് നെല്ലിപ്പള്ളി യൂണിറ്റ് കമ്മിറ്റി സംഘടിപ്പിച്ച നില്പ്പ് സമരം അതിരൂപത വര്ക്കിംഗ് കമ്മിറ്റി അംഗവും യൂണിറ്റ് പ്രസിഡന്റുമായ ടോണി ജെ.കോയിത്ര ഉദ്ഘാടനം ചെയ്തു. ക്രൈസ്തവരോടുള്ള സര്ക്കാര് നിലപാട് പലപ്പോഴും അവഗണനയുടെ സ്വരവും ന്യൂനപക്ഷ അവകാശങ്ങളോടുള്ള കടന്നുകയറ്റവുമാണെന്ന് അദ്ദേഹം അഭിപ്രായപ്പെട്ടു. 80:20 അനുപാതത്തിലും തൊഴില്മേഖലയിലും വിദ്യാഭ്യാസമേഖലയിലും അര്ഹമായി കിട്ടേണ്ട ആനുകൂല്യങ്ങള് നിഷേധിക്കുന്ന സ്ഥിതിയാണ് കണ്ടുവരുന്നത്. ന്യൂനപക്ഷ വിഭാഗങ്ങള്ക്ക് തുല്യനീതി ലഭിക്കുവാന് മതേതര കാഴ്ചപ്പാടുകള് അനുസരിച്ച് ചിന്തിക്കുവാന് കഴിയണമെന്ന് യോഗം അഭിപ്രായപ്പെട്ടു. യോഗത്തില് ബോബി പള്ളിയംബികുന്നേല് അധ്യക്ഷതവഹിച്ചു. സി ലിന്സ, തങ്കച്ചന് തട്ടാശേരി, ജോയി പാറപ്പുറം, സണ്ണി ചെക്കോട്ട്, വിജയന് എന്നിവര് പ്രസംഗിച്ചു.